重訪草堂
作者：汪元量
朝代：宋

paragraphs: 放櫂花谿去，重來訪草堂。
菰蒲依靜渚，楊柳遶回塘。
野塹棨高下，山牆竹短長。
槁梧含古色，瘦菊減清香。
鼙鼓檛三疊，旌旗列兩行。
花娘紛舞袖，座客競飛觴。
醤蘸生葱白，虀澆熟韭黄。
洪爐催捲餠，匕首割燒羊。
大笑諸公醉，高談小子狂。
城關猶未掩，冠蓋已飛揚。
鳥語青松裏，人行錦樹傍。
杜陵輕出峽，千古隔瀟湘。